text: Millioner til kultur i Sønderborg
  29 august 2012 kl. 16.24
  Sønderborg Kommune fortsætter med at investere i kultur, selv om byen ikke blev europæisk kulturhovedstad.
  Byrådet har på et budgetseminar besluttet at bruge seks millioner kroner på kultur næste år. Det er det samme beløb, som var afsat før en jury valgte Århus som kulturhovedstad i 2017.
  - Målet er fortsat at skabe Europas førende grænseoverskridende kulturregion i Sønderjylland, hedder det i en erklæring fra byrådet.
  Investering i kultur skal være en løftestang for vækst, udvikling og flere arbejdspladser.
  Byrådet vil inden årsskiftet drøfte hvilke projekter, der søges gennemført de nærmeste år. De øvrige sønderjyske kommuner og Flensborg bliver inddraget i drøftelserne.
  